CELEX: 52016PC0604
Language: ro
Date: 2016-09-14
Title: Propunere de REGULAMENT AL CONSILIULUI de modificare a Regulamentului (UE, Euratom) nr. 1311/2013 de stabilire a cadrului financiar multianual pentru perioada 2014-2020

COMISIA EUROPEANĂ
            Bruxelles, 14.9.2016
            COM(2016) 604 final
            2016/0283(APP)
            Propunere de
            REGULAMENT AL CONSILIULUI
            de modificare a Regulamentului (UE, Euratom) nr. 1311/2013 de stabilire a cadrului financiar multianual pentru perioada 2014-2020 
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               
                  În primii ani ai cadrului financiar multianual (CFM) pentru perioada 2014-2020, Uniunea s-a confruntat cu provocări neprevăzute de o amploare fără precedent, rezultate din situația instabilă din vecinătatea sa, care generează amenințări la adresa securității și mișcări migratorii majore. 
               
               
                  În comunicarea sa intitulată „Evaluarea/revizuirea la jumătatea perioadei a cadrului financiar multianual 2014-2020 – Un buget al UE axat pe rezultate”
                     1
                  , Comisia a evaluat funcționarea și utilizarea instrumentelor speciale în primii doi - trei ani de punere în aplicare a CFM. 
               
               
                  Pentru a mobiliza mijloace financiare suplimentare pentru măsuri care contribuie la soluționarea provocărilor menționate mai sus, s-au utilizat pe scară largă toate disponibilitățile bugetare, inclusiv realocări, marje și instrumente speciale, și au fost create noi instrumente precum fondurile fiduciare ale Uniunii Europene și Instrumentul pentru refugiații din Turcia, menite să atragă noi fonduri respectându-se, în același timp, constrângerile impuse de CFM. Comparativ cu perioada precedentă, instrumentele speciale prevăzute de Regulamentul nr. 1311/2013
                     2
                   („Regulamentul privind CFM”) au sporit considerabil flexibilitatea CFM, ceea ce i-a permis Uniunii să ia măsuri decisive. Cu toate acestea, deoarece aceste provocări persistă, este în joc capacitatea Uniunii de a continua să reacționeze rapid în situații de urgență.
               
               
                  În acest context, Parlamentul European a solicitat adoptarea unor măsuri ambițioase de flexibilizare a bugetului Uniunii
                     3
                  , iar în timpul unor discuții informale din cadrul Consiliului s-a punctat, de asemenea, necesitatea de a spori capacitatea actualului CFM de a face față unor evenimente neprevăzute
                     4
                  . 
               
            
            
               2.TEMEIUL JURIDIC ȘI CONȚINUTUL PROPUNERII
            
            
               
                  Prezenta propunere se bazează pe articolul 2 din Regulamentul privind CFM, care prevede că evaluarea CFM la jumătatea perioadei trebuie însoțită, dacă este cazul, de o propunere legislativă de revizuire a regulamentului respectiv. O astfel de revizuire nu va reduce pachetele financiare naționale deja alocate, fără a se aduce atingere ajustării pachetelor financiare aferente politicii de coeziune efectuate în conformitate cu articolul 7 din Regulamentul privind CFM
                     5
                  .
               
               
                  Ținând seama de utilizarea instrumentelor speciale de la începutul perioadei CFM și până acum și de noile provocări cu care Uniunea s-a confruntat și continuă să se confrunte, Comisia propune modificarea Regulamentului privind CFM, astfel încât să se mărească sumele anuale maxime fixate pentru rezerva pentru ajutoare de urgență (articolul 9) și pentru instrumentul de flexibilitate (articolul 11) și să se introducă un nou instrument special în vederea constituirii unei Rezerve a Uniunii Europene pentru situații de criză, finanțate din creditele dezangajate. Astfel, Uniunea ar putea să reacționeze rapid la situații de criză precum actuala criză a migrației, precum și la evenimente cu grave implicații umanitare sau de securitate. În paralel cu prezenta propunere, Comisia propune modificarea acordului interinstituțional privind cooperarea în chestiuni bugetare și buna gestiune financiară
                     6
                  , astfel încât să se pună bazele procedurii de mobilizare a noii Rezerve pentru situații de criză.
               
               
                  În plus, se propune eliminarea limitărilor referitoare la timp și la domeniul de aplicare în cazul marjei globale pentru angajamente (articolul 14). 
               
               
                  În ceea ce privește marja globală pentru plăți, se propune eliminarea plafoanelor anuale stabilite pentru perioada 2018-2020 [articolul 5 alineatul (2)], pentru a permite mobilizarea integrală, în ultimii ani ai CFM, a marjelor mari pentru plăți neutilizate în 2016 și 2017, dacă acest lucru se dovedește necesar. Astfel, se asigură un nivel maxim al flexibilității specifice. 
               
            
            
               3.IMPLICAȚIILE BUGETARE
            
            
               
                  Prezenta propunere nu are implicații bugetare imediate. Instrumentele speciale sunt mobilizate, iar creditele sunt înscrise în bugetul anual respectându-se procedurile prevăzute în Regulamentul privind CFM, în actele de bază relevante [a se vedea articolul 3 alineatul (2) din regulamentul menționat] și în Acordul interinstituțional privind disciplina bugetară, cooperarea în chestiuni bugetare și buna gestiune financiară.
               
            
            
               2016/0283 (APP)
            
            
               Propunere de
            
            
               REGULAMENT AL CONSILIULUI
            
            
               de modificare a Regulamentului (UE, Euratom) nr. 1311/2013 de stabilire a cadrului financiar multianual pentru perioada 2014-2020 
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 312,
            
         
         
            
               având în vedere Tratatul de instituire a Comunității Europene a Energiei Atomice, în special articolul 106a,
            
            
               având în vedere propunerea Comisiei Europene,
            
            
               având în vedere aprobarea Parlamentului European, 
            
            
               după transmiterea proiectului de act legislativ către parlamentele naționale,
            
            
               hotărând în conformitate cu o procedură legislativă specială,
            
            
               întrucât:
            
            
               (1)Instrumentele speciale au fost utilizate pe scară largă în primii ani de punere în aplicare a cadrului financiar multianual (CFM) pentru perioada 2014-2020 prevăzut în Regulamentul (UE, Euratom) nr. 1311/2013 al Consiliului
                  7
               , pentru a răspunde noilor provocări apărute în vecinătatea Europei. Gravele implicații umanitare și de securitate ale acestora au necesitat măsuri rapide și ample din partea Uniunii.
            
            
               (2)Circumstanțele care au ocazionat aceste măsuri excepționale și necesitatea de a lua noi măsuri persistă, după cum indică faptul că, în cadrul proiectului de buget pentru exercițiul financiar 2017, s-a recurs la marje și instrumente speciale. Situația reduce disponibilitățile bugetare care ar putea fi utilizate pentru a răspunde unor astfel de circumstanțe în perioada rămasă din CFM.
            
            
               (3)Pentru a se asigura o flexibilitate specifică cât mai mare, precum și plafoane de plăți suficiente, care să îi permită Uniunii să își îndeplinească obligațiile în conformitate cu articolul 323 din tratat, limitările stabilite pentru ajustarea plafoanelor de plăți pentru anii 2018-2020 trebuie să fie eliminate.
            
            
               (4)Rezerva pentru ajutoare de urgență și instrumentul de flexibilitate trebuie să fie consolidate, iar restricțiile cu privire la marja globală pentru angajamente și la marja globală pentru plăți trebuie înlăturate pentru ca Uniunea să-și mențină capacitatea de a reacționa la situații neprevăzute.
            
            
               (5)În același timp, trebuie creat un nou instrument special de instituire a unei Rezerve a Uniunii Europene pentru situații de criză, finanțată din credite dezangajate, care să-i permită Uniunii să reacționeze rapid la situații de criză precum actuala criză a migrației, precum și la evenimente cu grave implicații umanitare și de securitate. 
            
            
               (6)Prin urmare, Regulamentul (UE, Euratom) nr. 1311/2013 ar trebui modificat în mod corespunzător,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE, Euratom) nr. 1311/2013 se modifică după cum urmează:
            
            
               (1)La articolul 3, alineatul (2) se înlocuiește cu următorul text:
            
            
               (2)„2.
                     Instrumentele speciale prevăzute la articolele 9-15 asigură flexibilitatea CFM și sunt instituite pentru a permite o bună derulare a procedurii bugetare. Creditele de angajament pot fi înscrise în buget peste nivelul plafoanelor pentru rubricile relevante prevăzute în CFM, în cazul în care este necesară utilizarea resurselor din cadrul rezervei pentru ajutoare de urgență, al Fondului de solidaritate al Uniunii Europene, al instrumentului de flexibilitate, al Fondului european de ajustare la globalizare, al marjei pentru situații neprevăzute, al Rezervei Uniunii Europene pentru situații de urgență, al flexibilității speciale în vederea abordării șomajului în rândul tinerilor și a consolidării cercetării și al marjei globale pentru angajamente, în conformitate cu Regulamentul (CE) nr. 2012/2002 al Consiliului
                  8
               , Regulamentul (CE) nr. 1309/2013 al Parlamentului European și al Consiliului
                  9
                și cu Acordul interinstituțional privind disciplina bugetară, cooperarea în chestiuni bugetare și buna gestiune financiară
                  10
               .”.
            
            
               (3)La articolul 5, alineatul (2) se elimină.
            
            
               (4)La articolul 6 alineatul (1) se adaugă următoarea literă (f):
            
            
               „(f)calcularea creditelor dezangajate din exercițiul n-2, care se pun la dispoziția Rezervei Uniunii Europene pentru situații de criză prevăzute la articolul 13a.”.
            
         
         
            
               (5)La articolul 9, alineatul (2) se înlocuiește cu următorul text:
            
            
               „2.
                     Suma anuală a Rezervei este fixată la 500 de milioane EUR (la prețurile din 2011) și poate fi utilizată până în exercițiul n+1 în conformitate cu Regulamentul financiar. Rezerva este înscrisă în bugetul general al Uniunii ca provizion. Se utilizează mai întâi părțile din suma anuală rezultate din exercițiul precedent. Partea din suma anuală pentru exercițiul n care nu este utilizată în exercițiul n+1 se anulează.”.
            
            
               (6)La articolul 11, alineatul (1) se înlocuiește cu următorul text:
            
            
               „1.
                     Instrumentul de flexibilitate este destinat să permită finanțarea, pentru un exercițiu financiar dat și în limita valorilor indicate, a unor cheltuieli clar identificate care nu ar putea fi finanțate în limitele plafoanelor disponibile pentru una sau mai multe alte rubrici. Plafonul sumei anuale disponibile pentru instrumentul de flexibilitate este de 1 miliard EUR (la prețurile din 2011).”.
            
            
               (7)Se introduce următorul articol 13a:
            
            
               „Articolul 13a 
            
            
               Rezerva Uniunii Europene pentru situații de criză
            
            
               1.
                     Rezerva Uniunii Europene pentru situații de criză este destinată să-i permită Uniunii să reacționeze rapid în situații de criză, precum și în cazul unor evenimente cu grave implicații umanitare sau de securitate. 
            
            
               2.
                     Fără a se aduce atingere articolului [178] din Regulamentul financiar, creditele dezangajate din exercițiul n-2 se pun la dispoziția Rezervei Uniunii Europene pentru situații de criză în cadrul procedurii bugetare pentru anul n. Rezerva este înscrisă în bugetul general al Uniunii Europene ca provizion. Suma anuală disponibilă este utilizată până în exercițiul n+1, în conformitate cu Regulamentul financiar. Se utilizează mai întâi părțile din suma anuală rezultate din exercițiul n. Partea din suma anuală pentru exercițiul n care nu este utilizată în exercițiul n+1 se anulează.”.
            
            
               (8)Articolul 14 se înlocuiește cu următorul text:
            
            
               „Articolul 14
            
            
               Marja globală pentru angajamente 
            
            
               1.Marjele păstrate disponibile sub plafoanele CFM pentru credite de angajament constituie o marjă CFM globală pentru angajamente, care se disponibilizează peste plafoanele instituite în CFM pentru anii 2016-2020.
            
            
               2.În fiecare an, ca parte a ajustării tehnice prevăzute la articolul 6, Comisia calculează suma disponibilă. Parlamentul European și Consiliul pot mobiliza marja CFM globală sau o parte din aceasta în cadrul procedurii bugetare în temeiul articolului 314 din TFUE.”.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  COM(2016)603, 14.9.2016.
               
               
                  
                     (2)
                  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
               
               
                  
                     (3)
                  
                  
                        Rezoluția Parlamentului European din 6 iulie 2016 referitoare la pregătirea revizuirii postelectorale a CFM 2014-2020: contribuția Parlamentului înainte de propunerea Comisiei [2015/2353(INI)], P8_TA-PROV(2016)0309.
                  
               
               
                  
                     (4)
                  Raportul președinției olandeze: Către un cadru financiar multianual flexibil, orientat spre viitor, 30.5.2016, 
                  
                     https://www.rijksoverheid.nl/binaries/rijksoverheid/documenten/kamerstukken/2016/05/30/voorzitterschapsverslag-over-mfk/voorzitterschapsverslag-over-mfk.pdf
                  
                  .
               
               
                  
                     (5)
                  Pentru informații despre această ajustare, a se vedea: Ajustare tehnică a cadrului financiar pentru 2017 în funcție de evoluția VNB și ajustarea pachetelor privind politica de coeziune, COM(2016) 311 final, 30.6.2016.
               
               
                  
                     (6)
                  Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (JO C 373, 20.12.2013, p. 1).
               
               
                  
                     (7)
                  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
               
               
                  
                     (8)
                  Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (JO L 311, 14.11.2002, p. 3).
               
               
                  
                     (9)
                  Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (JO L 347, 20.12.2013, p. 855).
               
               
                  
                     (10)
                  Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (JO C 373, 20.12.2013, p. 1).